**VÁLLALKOZÁSI SZERZŐDÉS MÓDOSÍTÁSA**

amely létrejött egyrészről

**Martonvásár Város Önkormányzata** (székhely: 2462 Martonvásár, Budai út 12.; adószám: 15727433-2-07), képviseletében: dr. Szabó Tibor Polgármester továbbiakban Megrendelő,

másrészről

a **Tündérkert ’97 Kft.** (székhely: 1112 Budapest, Zólyom köz 4.; képviseletében: Löffer László; cégjegyzékszám: 0109569916; adószám: 12233410-2-43; bankszámlaszám: 10400205-02007326-00000000), továbbiakban Vállalkozó

az alulírott helyen és időben, az alábbi feltételek mellett:

1. Bevezetés

1.1. A szerződő Felek 2022. április 27. napján közbeszerzési eljárás eredményeként **„Martonvásár, járdafelújítási munkák 2 részben”** tárgyban lefolytatott közbeszerzési eljárás eredményeként az 2. rész vonatkozásában **Martonvásár, Budai út járdafelújítás** tárgyban vállalkozási szerződést (a továbbiakban: „Vállalkozási szerződés”) kötöttek egymással.

1.2. A Felek megállapítják, hogy a Vállalkozási szerződés tárgyát képező járdaszakaszon a szerződéskötés utáni időszakban a meglévő gépjármű behajtók többsége az elavult vízvezeték rendszer miatt bekövetkezett sorozatos közmű hibák következtében megsüllyedt, a gépjármű behajtók balesetveszélyessé váltak, ezért szükségessé vált a javításuk. Tekintettel az érintett járdaszakaszokon folyamatban lévő kivitelezési munkára műszaki okból szükséges, és munkaszervezési, valamint gazdaságossági okból is indokolt, hogy Vállalkozási szerződés keretében a kivitelezést végző Vállalkozó elvégezze a gépjármű behajtóknak a járdafelújítással műszaki szempontból egységes felújítását.

A fentiek alapján a Megrendelő a Vállalkozási szerződés módosítása keretében kívánja megvalósítani a kivitelezéssel érintett területen lévő gépjármű behajtók felújítását és a kapcsolódó zöldfelület előkészítést. A Vállalkozó által benyújtott árajánlat alapján a pótmunka vállalkozó díja 6 246 808,- Ft + 1 686 638 Ft áfa, azaz összesen bruttó 7 933 446,- Ft. A Vállalkozó által benyújtott ajánlati költségvetés és a pótmunka műszaki dokumentációja a jelen szerződés módosítás mellékletét képezi.

A Felek megállapítják, hogy a szerződés módosítás jogcíme a Kbt. 141. § (4) bekezdés b) pontja, melynek feltételei az alábbiak szerint teljesülnek:

* az eredeti szerződő féltől az eredeti szerződéssel teljes mértékben összefüggő további építési munkák beszerzése szükséges, tekintettel arra, hogy a megrongálódot gépjármű behajtók balesetveszélyesek, haladéktalan kijavításuk mindenképpen szükséges, és a Vállalkozási szerződés képező járdák a megrongálódott gépjármű behajtókkal műszaki egységet képeznek;
* az újonnan felmerült munkák nem szerepeltek az eredeti szerződésben;
* a járda felújítása és a gépjármű behajtók burkolása műszakilag szervesen összefüggenek, tekintettel azok szintjének, méretezésének, anyagegyezőségi elvárásainak azonos paramétereire, mely okból műszaki szempontból ugyanazon kivitelezési munka keretében szükséges a megvalósításuk,
* a kivitelezési munka más gazdasági szereplővel történő megvalósítása műszaki, gazdasági és munkaszervezési okokból egyaránt jelentős hátránnyal járna a Megrendelő részére, figyelemmel arra, hogy az eltérő szerződés keretében történő megvalósítás a gépjármű beállók kijavításának egy későbbi időpontban történő megvalósítását tenné lehetővé, új műszaki és munkaszervezési folyamat (új közútkezelői engedély és azonos munkaterületre történő ismételt felvonulás) keretében;
* ellenérték növekedése nem haladja meg az eredeti szerződés értékének 50%-át.

2. A Felek a fentiekre tekintettel a Vállalkozási szerződés 9.2. pontját az alábbiak szerint módosulják:

„9.2. Felek rögzítik, hogy a jelen szerződés alapján Vállalkozó által elvégzendő munkáért járó vállalkozási díj összege: nettó 21 951 506.- Ft + 5 926 907.- Ft ÁFA = 27 878 413.- Ft, azaz összesen Huszonhétmillió-nyolcszázhetvennyolcezer-négyszáztizenhárom forint.”

3. A Felek rögzítik, hogy a Vállalkozási szerződés jelen szerződésmódosítással nem érintett pontjai változatlan tartalommal hatályban maradnak, jelen szerződésmódosításon kívül a Vállalkozási szerződésben leírt jogok és kötelezettségek a Feleket változatlanul megilletik, illetve terhelik.

Kelt: Martonvásár, 2022. szeptember 22.

|  |  |
| --- | --- |
| Megrendelő | Vállalkozó |

Mellékletek:

- A Vállalkozó árajánlata (árazott költségvetés)

- A pótmunka műszaki tartalma